b"\n_START_ARTICLE_\nReial Acad\xc3\xa8mia de Ci\xc3\xa8ncies i Arts de Barcelona\n_START_SECTION_\nHist\xc3\xb2ria de l'entitat\n_START_PARAGRAPH_\nL'acad\xc3\xa8mia t\xc3\xa9 els seus or\xc3\xadgens en la Confer\xc3\xa8ncia Fisico-matem\xc3\xa0tica Experimental fundada el 1764 a Barcelona. Fou el seu primer president Francesc Subir\xc3\xa0s. L'any seg\xc3\xbcent es fund\xc3\xa0 com a instituci\xc3\xb3 acad\xc3\xa8mica en l'aprovar-se els estatuts i pass\xc3\xa0 a dir-se Reial Confer\xc3\xa8ncia F\xc3\xadsico-matem\xc3\xa0tica Experimental. Posteriorment, el 1770, Carles III d'Espanya va donar-li un nou estatus en anomenar-la Reial Acad\xc3\xa8mia de Ci\xc3\xa8ncies Naturals i Arts, que tractaria els afers relatius al Principat de Catalunya. Finalment, el 1887 canvi\xc3\xa0 definitivament el nom per adoptar l'actual de Reial Acad\xc3\xa8mia de Ci\xc3\xa8ncies Naturals i Arts._NEWLINE_La seva funci\xc3\xb3 original era reunir els cient\xc3\xadfics catalans per presentar i discutir els aven\xc3\xa7os cient\xc3\xadfics que es donaven al m\xc3\xb3n. En algunes \xc3\xa8poques l'acad\xc3\xa8mia tamb\xc3\xa9 es dedic\xc3\xa0 a impartir classes. A partir del 1891 es feu c\xc3\xa0rrec del Servei Horari i el 1904 va fundar l'Observatori Fabra._NEWLINE_El Govern de Catalunya li atorg\xc3\xa0 la Creu de Sant Jordi el 2014._NEWLINE_L'Acad\xc3\xa8mia disposa d'una biblioteca amb m\xc3\xa9s de cent mil volums que \xc3\xa9s considerada una de les m\xc3\xa9s importants d'Espanya per l'abund\xc3\xa0ncia d'obres cient\xc3\xadfiques de m\xc3\xa9s de tres segles, un arxiu hist\xc3\xb2ric i un complex compost de l'observatori astron\xc3\xb2mic Fabra, inaugurat el 1904, amb equips astron\xc3\xb2mics, sismol\xc3\xb2gics i meteorol\xc3\xb2gics._NEWLINE_El 1835 comen\xc3\xa7\xc3\xa0 a editar les Memorias de l'entitat, que m\xc3\xa9s endavant va passar a ser un Bolet\xc3\xadn."